ไฟแนนซ์ทูเดย์
โดย...ช.ชดา
30 พ.ย. 2558

โดย...ช.ชดา
...อภิศักดิ์ ตันติวรวงศ์ รมว.คลัง รำคาญใจกับกระแสที่มาจากไหนก็ไม่รู้ว่า เคืองใจกับการบริหารงานของ วรภัค ธันยาวงษ์ กรรมการผู้จัดการใหญ่ ธนาคารกรุงไทย เพราะ รมว.คลัง ที่เคยเป็นอดีตกรรมการผู้จัดการธนาคารกรุงไทยมาก่อน รู้ดีว่าอะไรคืออะไร สิ่งใดควรทำหรือไม่ควรทำ
ขุนคลังรู้ดีว่า ธนาคารกรุงไทยเป็นรัฐวิสาหกิจเพราะกองทุนฟื้นฟูฯ ถือหุ้นใหญ่ การกำกับดูแลอยู่ภายใต้ธนาคารแห่งประเทศไทย แถมอยู่ใต้กฎหมายตลาดหลักทรัพย์อีก ทำไมเอ็มดีกรุงไทยทำอะไรแล้วต้องมารายงาน รมว.คลัง ฉะนั้นขอให้เลิกลือเสียทีว่ามีความขัดแย้งกัน เพราะมันไม่จริง
...ถึงบริษัท ดอนเมืองโทลล์เวย์ จะไม่ได้อยู่ในกำกับดูแลของกระทรงการคลัง แต่ในฐานะที่คลังและหน่วยงานรัฐถือหุ้นอยู่ 25% ควรจะดูแลรักษาผลประโยชน์ของส่วนรวมให้ดี ตอนนี้ดอนเมืองโทลล์เวย์ เปิดจัดซื้อจัดจ้าง งานรับเหมาก่อสร้างและปรับปรุงระบบควบคุมการจราจรและระบบเฝ้าระวังบนทางยกระดับอุตราภิมุข เริ่มโครงการมาตั้งแต่วันที่ 6 พ.ค.ที่ผ่านมา มีผู้ประกอบการยื่นซองประมูล 6 ราย เปิดซองกันออกมาแล้วราคาสูงสุดและต่ำสุดห่างกันมากโข
เรื่องนี้มีประเด็นเพราะมีการเปลี่ยนเงื่อนไขในทีโออาร์ไปเรื่อยๆ เพิ่มเติมไปเรื่อยๆ เปิดประมูลมานานยังจบไม่ลง เรื่องนี้ดูเกมก็รู้ว่าเป็นเพราะอะไร เปลี่ยนเพื่อใคร
ถ้าเป็นบริษัทที่ถือหุ้นโดยเอกชนล้วนๆ คงไม่มีใครว่าอะไร แต่ถ้ามีเงินคลังเข้าไปเกี่ยว ทำให้โปร่งใสหน่อยจะเป็นอะไร เสียที พี่เตา “บรรยง พงษ์พานิช” หนึ่งในซูเปอร์บอร์ด นั่งเป็นกรรมการอิสระอยู่ แถมมีตัวแทนคลังไปนั่งเป็นบอร์ดอยู่ด้วย
ยุคนี้ยุคโปร่งใส ทำอะไรต้องเคลียร์ จะดีกว่าไหม